CELEX: E2016J0005
Language: et
Date: 2017-04-06 00:00:00
Title: Kohtu otsus, 6. aprill 2017, kohtuasjas E-5/16 — Oslo linnavalitsus (direktiiv 2008/95/EÜ – Kaubamärk – Autoriõigus – Avalik kord – Eristatavus – Kirjeldavus – Tähised, mis koosnevad ainult kujust, mis annab kaubale märkimisväärse väärtuse)

13.7.2017   
            
            
               ET
            
            
               Euroopa Liidu Teataja
            
            
               C 224/18
            
         KOHTU OTSUS,
   6. aprill 2017,
   kohtuasjas E-5/16
   Oslo linnavalitsus
   
      (direktiiv 2008/95/EÜ – Kaubamärk – Autoriõigus – Avalik kord – Eristatavus – Kirjeldavus – Tähised, mis koosnevad ainult kujust, mis annab kaubale märkimisväärse väärtuse)
   
   (2017/C 224/09)
   Kohtuasjas E-5/16, Oslo linnavalitsus, on Norra tööstusomandi õiguste valdkonna apellatsiooninõukogu (Klagenemnda for industrielle rettigheter) esitanud kohtule EFTA järelevalveameti ja kohtu asutamist käsitleva EFTA riikide vahelise lepingu artikli 34 alusel TAOTLUSE, mis käsitleb direktiivi 2008/95/EÜ kaubamärke käsitlevate liikmesriikide õigusaktide ühtlustamise kohta, eelkõige selle artikli 3 lõike 1 punktide b kuni f tõlgendamist. Kohus koosseisus esimees ja ettekandev kohtunik Carl Baudenbacher, kohtunikud Per Christiansen ja Páll Hreinsson tegi 6. aprillil 2017 otsuse, mille resolutiivosa on järgmine.
   
               1.
            
            
               Sellise autoriõigusega kaitstud tähise kaubamärgina registreerimine, mille kaitseperiood on lõppenud, ei ole iseenesest vastuolus avaliku korra või üldtunnustatud moraalipõhimõtetega direktiivi 2008/95/EÜ artikli 3 lõike 1 punkti f tähenduses.
            
         
               2.
            
            
               Kunstiteostest koosnevate tähiste kaubamärgina registreerimisest keeldumine üldtunnustatud moraalipõhimõte alusel direktiivi 2008/95/EÜ artikli 3 lõike 1 punkti f tähenduses sõltub eelkõige sellest, milline on asjaomases EMP riigis selle kunstiteose maine ning kuidas sellesse suhtutakse. Selle hindamisel võib vaja olla arvestada teose omastamise või rüvetamise ohtu.
            
         
               3.
            
            
               Tähise registreerimisest võib keelduda üksnes direktiivi 2008/95/EÜ artikli 3 lõike 1 punktis f toodud avaliku korra erandi alusel, kui tähis koosneb eranditult teosest, mis on üldkasutatav ja kui selle tähise registreerimine võib ohustada tegelikult ja piisavalt tõsiselt mõnda ühiskonna põhihuvi.
            
         
               4.
            
            
               Direktiivi 2008/95/EÜ artikli 3 lõike 1 punkti e alapunkti iii saab kohaldada kolmemõõtmeliste kujude, sh skulptuuride kahemõõtmeliste esituste suhtes.
            
         
               5.
            
            
               Direktiivi 2008/95/EÜ artikli 3 lõike 1 punkti c tuleb tõlgendada nii, et see on kohaldatav kauba kuju kahe- ja kolmemõõtmeliste esituste suhtes.
            
         
               6.
            
            
               Direktiivi 2008/95/EÜ artikli 3 lõike 1 punkti b tuleb tõlgendada nii, et seal, kus tähis on artikli 3 lõike 1 punkti c tähenduses kirjeldav, puudub sellel tähisel eristatavus vastavalt artikli 3 lõike 1 punktile b. Kui taotluse esitanud organ leiab, et asjaomane tähis ei ole kirjeldav, võib ta artikli 3 lõike 1 punkti b eesmärgil selle eristatavust hinnata, arvestades selle märgiga kaitstud kaupu või teenuseid ning piisavalt informeeritud, mõistlikult tähelepaneliku ja aruka keskmise tarbija eeldatavaid ootusi asjaomastele kaupadele ja teenustele.